
	Viimsi valla reklaamimäärus
	

	

	

	Määrus kehtestatakse „Kohaliku omavalitsuse korralduse seaduse“ § 5 lõike 2, § 22 lõike 1 punkti 2, § 36 lõike 1, „Maksukorralduse seaduse“ § 3 lõike 3, „Kohalike maksude seaduse“ § 2 lõike 1, § 5 punkti 5 ja § 10 ning “Reklaamiseaduse“ § 13 lõike 1 alusel.

	

	


§ 1. Mõisted

(1) Käesolevas määruses (edaspidi määrus) kasutatakse mõisteid järgmises tähenduses:

1) reklaam – teave, mis on avalikustatud mis tahes üldtajutaval kujul, tasu eest või tasuta, teenuse osutamise või kauba müügi suurendamise, ürituse edendamise või isiku käitumise avalikes huvides suunamise eesmärgil;

2) reklaamimaks (edaspidi maks) – Viimsi valla avalik-õiguslike ülesannete täitmiseks vajaliku tulu saamiseks määruses sätestatud korras maksukohustuslase poolt maksuobjekti osas, suuruses ja tähtaegadel ilma otsese vastutasuta tasumisele kuuluv kohalik maks;

3) maksuobjekt – reklaam, mida eksponeeritakse Viimsi valla haldusterritooriumil füüsilise või juriidilise isiku poolt;

4) maksukohustuslane – reklaamikandja otsene valdaja või ühistranspordiloa või taksoveoloa omaja;

5) maksuhaldur – isik, kellel on kõik maksukorralduse seadusega antud maksuhalduri õigused ja pandud maksuhalduri kohustused, välja arvatud need õigused ja kohustused, mis on ainuomased riiklike maksude maksuhaldurile;

6) majandus- või kutsetegevuse koht – koht, kus vahetult pakutakse ja müüakse kaupa või vahetult pakutakse ja osutatakse teenust;

7) maksu tagastusnõude taotlus – seaduses või haldusaktis ettenähtust suuremas summas tehtud makse ja rahalise kohustuse tasumisel või tasaarvestamisel tekkinud enammakse tagasisaamiseks maksuhaldurile esitatav dokument;

8) maksudeklaratsioon – maksuhaldurile esitatav reklaamimaksu arvestamise dokument;

9) reklaampind – tasapinnaline või ruumiline objekt, mis paigaldatakse Viimsi valla haldusterritooriumile avalikkusele suunatud reklaami eksponeerimise eesmärgil. Reklaampind määratakse tasapinnalise reklaami puhul avalikkusele suunatud tervikliku reklaami pindalaga ja ruumilise reklaami puhul avalikkusele suunatud vaadete arvutuslike pindaladega;

10) diferentseeritud maksumäär – määruses kehtestatud tavamaksumäärast kõrgem maksumäär;

11) mobiilne konstruktsioon – sõiduk, haagis või pukseeritav seade, mis on välireklaami edastamiseks kohandatud ja mille vahendusel välireklaami edastatakse, samuti reklaami eesmärgil valla haldusterritooriumile spetsiaalselt paigutatud või pargitud reklaamkirjadega sõiduk. Mobiilne konstruktsioon ei pea olema kantud liiklusregistrisse;

12) välireklaam – avalikus kohas asuv või avalikust kohast jälgitav reklaam, mis asub ehitisel või ehitise siseruumides avalikkusele suunatult või eraomandis oleval kinnistul, ehitisel või selle siseruumides avalikkusele suunatult või mobiilse konstruktsiooni vahendusel avalikkusele suunatult;

13) reklaamikandja – asi, millele paigaldatakse välireklaam või mille vahendusel edastatakse välireklaami;

14) sotsiaalreklaam – reklaam, mille eesmärk on saavutada hinnangute andmise kaudu inimese käitumine avalikes huvides ja milles teatud probleemile keskendudes ei pakuta kaubamärgipõhist, vaid üldist lahendit;

15) valla ühiskondlikuks objektiks olev reklaamikandja – Viimsi vallale kuuluva ehitise pinnale õiguspäraselt paigutatud reklaamikandja, mis samaaegselt selle kasutamisega reklaamialaseks tegevuseks teenib valla avalikke huve (bussiootepaviljon, prügikast jm);

16) reklaami paigaldamise luba – Viimsi Vallavalitsuse (edaspidi vallavalitsus) korraldus, millega antakse nõusolek reklaami või reklaamikandja paigaldamiseks.

(2) Reklaamina ei käsitata:

1) majandus- või kutsetegevuse kohas antavat teavet kauba, teenuse või selle müügitingimuste kohta (tarbijakaitseseaduse § 4 lõikes 2 nimetatud teave);

2) majandus- või kutsetegevuse koha tähistust selle nime, liigi, kauba müügi või teenuse osutamise aja, isiku nime, kaubamärgi ja domeeninimega ehitisel või tänavakaubanduse kioskil, kus majandus- või kutsetegevuse koht asub;

3) väljaspool ehitist asuva majandus- või kutsetegevuse koha tähistust käesoleva lõike punktides 1 ja 2 nimetatud teabega, mis asub majandus- või kutsetegevuse ehitise juurde kuuluval kinnistul;

4) isiku majandus- või kutsetegevuses kasutatava sõiduki tähistust selle isiku nime, kontaktandmete, kaubamärgi, domeeninime ja tegevusalaga;

5) märgistust kauba müügipakendil pakendiseaduse tähenduses;

6) sponsorteates avaldatud spondeerija nime, kaubamärki ja teavet tema antud toetuse kohta;

7) roogade ja jookide hinnakirja, mis on paigutatud toitlustusettevõtte sissekäigu juurde.

§ 2. Reklaamiloa taotlemine

(1) Reklaami paigaldamise loa taotleja täidab avalduse vastavalt määruse lisas 1 toodud vormile, millele lisab järgneva info: reklaami omaniku nimi ja kontaktandmed (aadress, telefon, e-post) reklaami kavand koos värvi ja mõõtudega, asendiplaan reklaami asukohaga, kinnistu omaniku kooskõlastus. Kaasomandisse kuuluvale ehitisele reklaami paigaldamise puhul on vajalik lisada selle kaasomanike nõusolek, korterelamule reklaami või reklaamikandja paigaldamisel on vajalik korteriühistu üldkoosoleku või juhatuse otsus, reklaamikandja paigaldamisel tehnorajatise kaitsevööndisse vastava tehnorajatise omaniku või valdaja kirjalik nõusolek ning riigimaantee kaitsevööndisse paigaldatava reklaami puhul Maanteeameti vastav vorm koos kooskõlastusega. 

(2) Maapinnaga kohtkindlalt ühendatud ja ehitusseaduses sätestatud ehitise tunnustele vastava reklaamikandja paigaldamine ja likvideerimine toimub vastavalt ehitusseadusele ja Viimsi valla ehitusmäärusele.

(3) Reklaami ja reklaamikandja paigaldamise avaldus esitatakse vallavalitsuse kommunaalametile (edaspidi kommunaalamet).

(4) Kommunaalamet kontrollib reklaamiloa taotleja poolt esitatud andmeid ning vastavust määruses esitatud nõuetele. Puuduste ilmnemisel määrab kommunaalamet taotlejale tähtaja puuduste kõrvaldamiseks, mis ei või olla lühem kui 5 tööpäeva. Puuduste kõrvaldamata jätmisel jäetakse avaldus läbi vaatamata.

§ 3. Reklaamiloa väljastamine 

(1) Reklaami ja reklaamikandja paigaldamise lubamiseks koostab kommunaalamet vallavalitsuse korralduse eelnõu hiljemalt 10 tööpäeva jooksul arvates vormikohase avalduse esitamisest. 

(2) Vallavalitsus otsustab loa andmise  15 tööpäeva jooksul alates avalduse esitamisest. Korralduses märgitakse reklaami omanik, asukoht, mõõdud, loa tähtaeg, likvideerimise tähtaeg ja märkused.

(3) Reklaami ja reklaamikandja paigaldamise korraldusega antakse luba tähtajaga kuni 1 aasta.

(4) Reklaami või reklaamikandja vahetumisel tuleb taotleda uus luba.

(5) Loa tähtaja möödumisel tuleb reklaam või reklaamikandja eemaldada hiljemalt määratud tähtajaks või taotleda 20 päeva enne tähtaega uus luba. Eemaldamata jätmise korral korraldab kommunaalamet reklaami või reklaamikandja eemaldamise omaniku kulul.

§ 4. Reklaamiloa väljastamisest keeldumine

(1) Vallavalitsus võib keelduda reklaami või reklaamikandja loa andmisest, kui:

1) avalduses ja sellele lisatud dokumentides on esitatud valeandmeid;

2) reklaam ei vasta reklaamiseaduses või muudes õigusaktides esitatud nõuetele;

3) avalduse esitaja on reklaamimaksu võlglane;

4) reklaam või reklaamikandja ei sobi soovitud asukohta (miljööväärtuslik ala, muinsuskaitseobjekt vms), piirab vaatevälja või jääb teatud tegevusi (avalikud sündmused, ehitustegevus, hooldustegevus vms) takistama;
5) reklaami või reklaamikandja paigaldamise loa taotlejal puudub kinnistu omaniku kooskõlastus.
§ 5. Maksuobjekt

Maksuobjekt on reklaam, mida eksponeeritakse:

1) avalikus kohas, milleks on üldkasutatav koht või vabaks liikumiseks ja kasutamiseks piiratud territoorium, ehitis või selle osa ja mis asub ehitise siseruumidest või väljaspool ehitise siseruume avalikkusele suunatult;

2) eraomandis oleval kinnistul või ehitisel või selle siseruumides avalikkusele suunatult;

3) ühissõiduki või takso välisküljel või siseruumis avalikkusele suunatult, kui selle transpordivahendi kasutaja on äriühing, mille asukoht on äriregistri andmetel Viimsi vallas või kes teostab Viimsi vallas liini- või taksovedu või füüsilisest isikust ettevõtja, kelle asukoht on äriregistri andmetel Viimsi vallas või kes teostab Viimsi vallas liini- või taksovedu;

4) mobiilse konstruktsiooni vahendusel avalikkusele suunatult.

§ 6. Reklaamimaksu mittekohaldamine

Reklaamimaksuga ei maksustata:

1) riigi- ja omavalitsusasutuste reklaami;

2) sellise sihtasutuse reklaami, mille ainuasutaja on Viimsi vald;

3) Euroopa Liidu institutsioonide reklaami;

4) muuseumide, kunsti- ja kirjandusnäituste, teatrietenduste, muusikalide ning laulu- ja tantsupeo reklaami;

5) erakondade, valimisliitude ja üksikkandidaatide valimiskampaania reklaami;

6) reklaami tarbijale kasutamiseks ette nähtud kaubanduslikul inventaril (toolid, lauad, külmikud, päikesevarjud, prügikastid, tuhatoosid jms) jaekaubandusettevõtte tegevuse laiendamisel väljaspool siseruume või kauplemisel avalikul üritusel;

7) vahetult inimeste teostatavat reklaami (kostümeeritult, trükiseid jagades jms);

8) Viimsi vallale kuuluvate kaubamärkide kasutamist kaubamärgiseaduses ette nähtud korras;

9) reklaami sularahaautomaadi ekraanil, samuti krediidiasutuse nime ja temale registreeritud kaubamärgi eksponeerimist sularahaautomaadi asukoha tähisena;

10) jäätmekäitlejale registreeritud kaubamärgi, jäätmekäitleja nime ja kontaktandmete eksponeerimist jäätmekogumisvahendil;

11) ehitusseaduse § 29 lõike 2 punktis 3 nimetatud teavet infotahvlil ning ehitusettevõtjale registreeritud kaubamärgi, nime ja kontaktandmete eksponeerimist ehituse piirdel;

12) ühistranspordiloa omajale registreeritud kaubamärgi, nime ja kontaktandmete eksponeerimist selle loa alusel sõitjateveoks kasutatava sõiduki välisküljel;

13) teavet valla ühiskondlikuks objektiks oleval reklaamikandjal, mis on paigutatud Viimsi vallale kuuluva ehitise või rajatise pinnale kooskõlastatult kommunaalametiga;

14) pakendijäätmete kogumise kohas või vastaval konteineril eksponeeritavat vastava pakendijäätmete koguja kaubamärgi, nime ja kontaktandmete eksponeerimist ning muud pakendite kogumisega seotud teavet;

15) reklaamikandja konstruktsioonielementide tähistust reklaamikandja omanikule ja otsesele valdajale registreeritud kaubamärgi, nime ning kontaktandmete, sealhulgas domeeninimega;

16) ettevõtjale registreeritud kaubamärgi või nimega lippe, mida eksponeeritakse kinnistul, kus asub ettevõtja majandus- või kutsetegevuse koht;

17) Viimsi valla haldusterritooriumil asuva spordirajatise sisepinnale paigaldatud ja spordirajatises viibivatele isikutele suunatud reklaami;

18) liiklusmärke liiklusseaduse mõistes ja Eesti standardile EVS 613-2001 “Liiklusmärgid ja nende kasutamine” vastavat teavet;
19) igasuguste struktuuritoetust saanud objektide tähiseid ja infosilte, mille paigaldamine on vastava struktuuritoetuse määruse või meetme eeskirjaga ette nähtud.
§ 7. Maksusoodustused ja taotluse esitamine

(1) Vallavalitsus võib anda maksusoodustusi järgnevalt:

1) kontsertide, laatade ja raamatute reklaamile, mille kaasfinantseerijaks on riigi- ja kohaliku omavalitsuse asutused või Eesti Kultuurkapital, 50%;

2) filmide reklaamile, mis vastab käesoleva paragrahvi lõikes 2 sätestatule, 50%;

3) spordiürituste reklaamile 50%;

4) selliste heategevusürituste reklaami osas, kus üritusest saadav kogu tulu suunatakse heategevuseks 100%;

5) sotsiaalreklaami osas 100%;
6) isikule, kes on toetanud vallas haridus-, kultuuri-, spordi-, tervishoiu-, või kommunaalteenuse osutamiseks vajaliku objekti ehitamist või selle ekspluateerimist, 50%.
(2) Käesoleva paragrahvi lõike 1 punktis 2 toodud maksusoodustust on õigus taotleda filmide reklaami osas, mille valmimise kaasfinantseerija on riigi- või kohaliku omavalitsuse asutus, riigi- ja kohaliku omavalitsuse asutuste riiklikku registrisse kantud avalik-õiguslik juriidiline isik. Maksusoodustust on õigus taotleda ka Kultuuriministeeriumi levitoetuste eraldamise komisjoni ning teiste riigi- ja kohaliku omavalitsuse asutuste rahalisel toel Eesti Vabariigi kinodes esitatavate filmide reklaami osas.

(3) Maksusoodustuse saamiseks esitab maksukohustuslane vallavalitsusele vähemalt 21 kalendripäeva enne soovitud reklaami eksponeerimise perioodi algust taotluse vastavalt määruse lisas 2 toodud vormile. Taotlusele kantakse maksusoodustuse taotleja andmed, reklaami näidis või kavand, reklaami eksponeerimise asukohtade nimekiri, eksponeerimise periood ja maksusoodustuse taotlemise põhjendatud selgitus. Kui maksusoodustuse taotlus esitatakse vähem kui 21 kalendripäeva enne soovitud reklaami eksponeerimise perioodi algust, võib soodustust kohaldada hilisemast kuupäevast.
(4) Vallavalitsus ei anna maksusoodustust taotlejale, kes on soodustuse taotlemisel esitanud valeandmeid või kellel on esitamata reklaamimaksu maksudeklaratsioon varem eksponeeritud reklaami eest. Samuti ei anna vallavalitsus maksusoodustust taotlejale, kelle suhtes on jõustunud kommunaalameti poolt kontrollimise menetluse otsus, millega on tuvastatud valeandmete esitamine maksudeklaratsioonis, taotluse esitamisele eelnenud 12 kuu jooksul.

(5) Vallavalitsusel on õigus valeandmete ilmnemisel maksukohustuslase esitatud andmetes anda välja uus korraldus maksusoodustuse andmise tühistamise kohta ja nõuda parandatud maksudeklaratsiooni esitamist;

(6) Kui puudub alus maksusoodustuse andmiseks vastavalt käesoleva paragrahvi lõikele 1, tagastab kommunaalamet taotluse 5 päeva jooksul.

§ 8. Maksumäärad

(1) Maksumäär 1. veebruarist 2012 kuni 31. detsembrini 2012 on 0,34 eurot kalendripäevas ühe reklaampinna ruutmeetri kohta. Alates 1. jaanuarist 2013 on maksumäär 0,38 eurot kalendripäevas ühe reklaampinna ruutmeetri kohta.

(2) Reklaamile, milles reklaamitakse alkohoolset jooki, mille etanoolisisaldus on kuni 6 mahuprotsenti (kaasa arvatud), kohaldatakse neljakordset diferentseeritud maksumäära.

(3) Reklaamile, milles teavitatakse valmisolekut anda tarbijakrediiti või vahendada selliseid lepinguid, millega teavitatakse valmisolekut anda tarbijale laenu ning mille krediidi kulukuse määr on vähemalt 25% aastas, kohaldatakse viiekordset diferentseeritud maksumäära.

§ 9. Maksu arvutamine
(1) Maksustamisel võetakse aluseks reklaamipinna pindala, mille vahendusel reklaami eksponeeritakse. Reklaami maksustatakse reklaami tervikliku eksponeerimise ulatuses.
(2) Kui reklaamipinna pindala ei moodusta täisruutmeetrit, siis ümardatakse üks kuni neli kümnendikku ruutmeetrit eelnenud täisruutmeetrini ja viis kuni üheksa kümnendikku ruutmeetrit järgneva täisruutmeetrini. Kui reklaamipinna pindala suurus on 0,5 ruutmeetrit või alla selle, loetakse reklaamipinna suuruseks 0,5 ruutmeetrit ning maksusumma arvutamisel korrutatakse (vajaduse korral diferentseeritud) maksumäär murdarvuga 0,5.

(3) Tasumisele kuuluv maksusumma ümardatakse sendi täpsusega. Kui esinevad lõikes 2 märgitud asjaolud, ümardatakse maksusumma pärast seda, kui on ümardatud reklaamipinna pindala või -pindade pindalad.

§ 10. Maksukohustuse tekkimise periood

(1) Deklareeritav periood on reklaami eksponeerimise ajavahemik, mida saab määrata kalendrinädalates, kalendrikuudes või kalendriaastas ja mis teisendatakse maksu arvutamiseks päevadeks, mil reklaami eksponeeritakse.

(2) Maksukohustuslasel tekib maksukohustus reklaami eksponeerimise päevast arvates.

(3) Maks tuleb tasuda maksuhalduri poolt nimetatud arveldusarvele sularahata arvelduse korras või maksuhalduri juures paiknevasse kassasse.

(4) Maksu tasumise tähtpäev on reklaamimaksu maksudeklaratsiooni esitamise tähtpäev.

(5) Kui maksukohustuslane ei ole tasunud reklaamimaksu määrusega sätestatud tähtpäevaks, on ta kohustatud arvestama ja tasuma tähtpäevaks tasumata maksusummalt intressi. Intressi arvestatakse alates päevast, mis järgneb päevale, mil maksu tasumine määruse järgi pidi toimuma, kuni tasumise või tasaarvestamise päevani, viimane kaasa arvatud. Intress arvutatakse maksukorralduse seadusega sätestatud määraga.

(6) Maksudeklaratsiooni esitamata jätmise korral määrab tasumisele kuuluva maksusumma maksuhaldur vastavalt maksukorralduse seadusele.

§ 11. Reklaamimaksu deklaratsioon

(1) Maksukohustuslane on kohustatud esitama maksuhaldurile maksudeklaratsiooni deklareeritava perioodi esimesel tööpäeval maksuhalduri ametiruumides, elektroonilist andmeside kasutades või posti teel.

(2) Maksudeklaratsioonile kantakse maksukohustuslase kontaktandmed (nimi, isiku- või registrikood, aadress, telefon, e-post), andmed maksustatava reklaami kohta (sisu kirjeldus, eksponeerimise aeg, reklaami asukoht ja reklaamipinna pindala), maksustamisperiood, makstav maks ja maksukohustuslase kinnitus. Maksudeklaratsioon peab olema allakirjutatud (elektrooniliselt esitatud digitaalallkirjaga maksudeklaratsioon) maksukohustuslase esindusõigusliku isiku poolt.

(3) Maksuhaldur teeb maksudeklaratsioonile märked selle laekumise kuupäeva ja andmete sisestamise kuupäeva kohta.

(4) Maksudeklaratsioon tuleb koostada vastavalt määruse lisas 3 toodud vormile. Kui maksudeklaratsioon koostatakse paberkandjal mitmel lehel, peab igal lehel olema maksukohustuslase esindusõigusliku isiku allkiri.

(5) Kui ühesugust reklaami eksponeeritakse korraga mitmel reklaampinnal, võib koostada ühe maksudeklaratsiooni.

(6) Maksukohustuslane peab pidama maksuhaldurile esitatud maksudeklaratsiooni kohta arvestust.

§ 12. Reklaamimaksu deklaratsiooni parandamine
(1) Kui maksukohustuslane enne maksusumma määramise aegumist, maksukorralduse seaduse §-ga 98 sätestatud korras, avastab, et tema poolt või tema nimel esitatud maksudeklaratsioon on deklareeritud vigaselt või puudustega, teavitab ta sellest viivitama maksuhaldurit kirjalikult.

(2) Maksuhaldur teavitab maksukohustuslast, kas maksukohustuslane peab:

1) taotlema maksudeklaratsiooni muutmist või kehtetuks tunnistamist;

2) esitama parandatud ja õigete andmetega maksudeklaratsiooni.

§ 13. Reklaamimaksu tagastamine

(1) Kui maksukohustuslane on tasunud maksu teatud maksuobjekti osas teatud ajavahemiku lõikes, kuid ta loobub enne selle ajavahemiku lõppu antud reklaami eksponeerimisest, on maksukohustuslasel õigus saada tagasi maksuhaldurile määruses ette nähtust suuremas summas tehtud makse või rahalise kohustuse tasumisel või tasaarvestamisel tekkinud enammakse, sealhulgas enne kohustuse tasumise tähtpäeva tehtud makse.

(2) Enammakstud reklaamimaksu tagastamisel esitatakse maksuhaldurile hiljemalt reklaami eksponeerimise lõpetamisele järgneval päeval maksuhalduri ametiruumides, posti või e-posti teel reklaamimaksu tagastusnõue vastavalt määruse lisas 4 toodud vormile. Hiljem esitatud tagastusnõude taotluse korral võetakse enamtasutud maksusumma arvutamisel aluseks taotluse esitamise kuupäev.

(3) Reklaamimaksu tagastusnõude taotluses tuleb märkida maksudeklaratsiooni number, reklaami eksponeerimise koht ja ajavahemik, tagastamisele kuuluv maksusumma ning pangakonto rekvisiidid. 
(4) Enammakstud maksu ei tagastata, kui maksukohustuslasel on muu maksuobjekti osas maksuvõlg või on esitamata maksudeklaratsioon.

§ 14. Maksuhaldur

(1) Maksuhaldur on vallavalitsus.

(2) Maksuhalduri volitused on vallavalitsuse järgmistel ametiisikutel:

1) kommunaalameti juhataja;

2) järelevalveinspektor.

§ 15. Vaidemenetlus
(1) Maksukohustuslane või muu menetlusosaline, kes leiab, et maksuteate, maksuotsuse, korralduse või muu maksuhalduri haldusaktiga on rikutud tema õigusi või piiratud tema vabadusi, võib taotleda selle haldusakti kehtetuks tunnistamist, muutmist või uue haldusakti väljaandmist.

(2) Menetlusosalisel on õigus vaidlustada ka:

1) viivitust;

2) tegevusetust;

3) muid maksuhalduri toiminguid.

(3) Vaie maksuhalduri haldusakti või toimingu peale esitatakse vallavalitsusele.

(4) Maksuhaldur võib vaide maksukorralduse seaduses sätestatud juhtudel tagastada. Vaide tagastamise otsuse peale võib esitada kaebuse maksuhaldurile.

(5) Vaie haldusakti peale tuleb esitada 30 päeva jooksul arvates haldusakti teatavakstegemise või kättetoimetamise päevast.

(6) Vaie toimingu peale tuleb esitada 30 päeva jooksul arvates päevast, mil vaide esitaja sai vaidlustatavast toimingust teada või pidi teada saama.

§ 16. Reklaami paigaldamise üldnõuded

(1) Teele ja tee kaitsevööndi alale reklaami paigaldamisel tuleb arvestada järgnevat:

1) liiklusväline teabevahend peab vastama lisaks käesolevas määruses kehtestatud nõuetele ka teeseaduse § 34 lõikele 2;

2) riigimaantee kaitsevööndis tuleb reklaami asukoht enne reklaami või reklaamikandja paigaldamise avalduse esitamist kooskõlastada Maanteeameti põhja regiooniga, eratee ääres eratee omanikuga.

(2) Reklaami ja reklaamikandja omanik on kohustatud:

1) paigaldama reklaami ja reklaamikandja vastavuses esitatud dokumentide ja paigaldamist lubava dokumendiga;

2) tagama reklaami ja reklaamikandja korrektse väljanägemise kogu ülevaloleku perioodi jooksul. Lõhutud, purustatud, määrdunud, ümber kukkunud või muul moel kahjustada saanud reklaam ja reklaamikandja tuleb viivitamatult korrastada, asendada uuega või eemaldada. Lõhutud, purustatud, määrdunud, ümber kukkunud või muul moel kahjustada saanud reklaami ja reklaamikandja korrastamata jätmisel, uuega mitte asendamisel või eemaldamata jätmise korral korraldab kommunaalamet reklaami või reklaamikandja eemaldamise omaniku kulul.

3) tagama, et reklaam ja reklaamikandja ei takista jalakäijate ja sõidukite liiklemist;

4) teatama kommunaalametile kavatsusest eemaldada reklaam või reklaamikandja ennetähtaegselt;

5) teatama kommunaalametile reklaamikandja võõrandamisest 2 nädala jooksul pärast võõrandamist;

6) täitma pädevate ametiisikute ettekirjutusi.

§ 17. Reklaami paigaldamise loa kehtetuks tunnistamine ja järelevalve
(1) Reklaami paigaldamise luba tunnistatakse enne tähtaja möödumist vallavalitsuse poolt kehtetuks järgmistel juhtudel:

1) reklaami või reklaamikandja omanik on jätnud täitmata pädeva ametiisiku ettekirjutuse või märgukirja puuduste kohta reklaami paigaldamisel;

2) reklaami ei ole paigaldatud 2 kuu jooksul arvates loa väljaandmise kuupäevast;

3) ei ole täidetud käesoleva määruse §-s 16 sätestatud nõudeid;

4) muudel õigusaktides sätestatud juhtudel.
(2) Reklaami paigaldaja on kohustatud eemaldama reklaami või reklaamikandja 5 päeva jooksul arvates käesoleva paragrahvi lõikes 1 nimetatud haldusakti teatavaks tegemisest. Reklaami või reklaamikandja eemaldamise kohustuse täitmata jätmisel eemaldab kommunaalamet selle reklaamikandja omaniku kulul.

(3) Reklaami ja reklaamikandjate paigaldamise, eksponeerimise, korrasoleku ja eemaldamise järelevalve teostajaks on kommunaalamet. Kommunaalametil on reklaamialase seadusandluse ja käesoleva määruse mittetäitmisel õigus teha ettekirjutusi, kohaldada asendustäitmist ning sunniraha.
§ 18. Reklaami paigaldamise nõuete rikkumise eest kohaldatavad karistused

(1) Reklaamialase väärteo eest kohaldatakse vastutust reklaamiseaduse §-de 33 – 35 järgi.

(2) Käesolevast määrusest tulenevate reklaami paigaldamise nõuete mittejärgimise korral kohaldatakse vastutust Viimsi valla heakorra eeskirja ning kohaliku omavalitsuse korralduse seaduse § 662 järgi.

§ 19. Maksuõigusrikkumiste eest kohaldatavad karistused

(1) Maksualase väärteo eest kohaldatakse vastutust maksukorralduse seaduse § 1531 ja § 154 järgi.

(2) Maksualase kuriteo eest kohaldatakse vastutust karistusseadustiku § 3891 ja § 3892 järgi.

§ 20. Rakendussätted

(1) Määrusega tunnistatakse kehtetuks Viimsi Vallavolikogu 13. aprilli 2004. a määrus nr 5 “Reklaamimaksumäärus” ja Viimsi Vallavalitsuse 28. mai 2004. a määrus nr 29 „Reklaami paigaldamise kord“.

(2) Määrus jõustub kolmandal päeval pärast avalikustamist vallavolikogu kantseleis. 
Aarne Jõgimaa

vallavolikogu esimees

Eelnõu esitaja: Viimsi Vallavalitsus

Eelnõu koostaja: kommunaalameti juhataja Alar Mik

Kooskõlastanud:

	Alar Mik
	Endel Lepik
	Kristo Kallas

	Kommunaalameti juhataja
	Abivallavanem
	Vallasekretär


Tähve Milt

Rahandusameti juhataja

Lisa 1

Viimsi Vallavolikogu 

24.01.2012 määrusele nr 

AVALDUS REKLAAMI PAIGALDAMISEKS

Andmed reklaami omaniku kohta

	Reklaami omaniku nimi
	

	Registrikood / isikukood
	

	Aadress
	

	Telefon
	

	e-post ja koduleht
	


Andmed reklaami kohta

	Reklaampinna mõõdud
	

	Eksponeerimise algus ja lõpp
	

	Lisainfo (vajadusel)
	


Reklaami kujundus (vaade, foto või ekraanipilt)
	


Reklaami asukohaskeem (ekraanipilt Maa-ameti kaardiserverist, millel asukohatähis)

	

	Kinnistu omanik või esindaja
	

	Kinnistu omaniku või esindaja allkiri kooskõlastamise kohta
	


Lisade loetelu (Maanteeameti kooskõlastus vms)

	


Olen tutvunud Viimsi Vallavolikogu 24.01.2012. a määrusega nr.... „Viimsi valla reklaamimäärus“.

Olen teadlik, et riigimaantee (Randvere tee, Rohuneeme tee, Muuga tee, Leppneeme tee ja Leppneeme sadama tee) kaitsevööndis (50 m äärmise sõiduraja teeteljest) reklaami eksponeerimisel pean selle eelnevalt kooskõlastama Maanteeameti põhja regiooniga. 

	Kuupäev (p/k/a)
	

	Nimi ja amet
	

	Allkiri
	


Lisa 2

Viimsi Vallavolikogu 

24.01.2012 määrusele nr 

TAOTLUS REKLAAMIMAKSU SOODUSTUSE SAAMISEKS

Andmed reklaamimaksu soodustuse taotleja kohta

	Reklaami omaniku nimi
	

	Registrikood / isikukood
	

	Aadress
	

	Telefon
	

	e-post ja koduleht
	


Andmed reklaami kohta

	Reklaampinna mõõdud
	

	Eksponeerimise algus ja lõpp
	

	Eksponeerimise asukoht
	

	Lisainfo (vajadusel)
	


Reklaami kujundus (vaade, foto või ekraanipilt)

	


Maksusoodustuse taotlemise alus (viide määruse § 7) ja põhjendused

	


Taotletav reklaamimaksu soodustus (%-des, vastavalt määruse § 7 toodule)

	


Olen teadlik, et taotlus maksusoodustuse saamiseks esitatakse vastavalt Viimsi Vallavolikogu 24.01.2012. a määrusele nr ... „Viimsi valla reklaamimäärus“ 21 kalendripäeva enne soovitud reklaami eksponeerimise perioodi algust.

	Kuupäev (p/k/a)
	

	Nimi ja amet
	

	Allkiri
	


Lisa 3

Viimsi Vallavolikogu 

 24.01.2012 määrusele nr
REKLAAMIMAKSU DEKLARATSIOON nr 

	1. 
	Maksukohustuslane
	 
	 

	1.1.
	Ees ja perekonnanimi / ärinimi
	 

	1.2.
	Isikukood / registrikood
	 

	1.3.
	Aadress
	 

	1.4.
	Telefon
	 

	1.5.
	E-post
	 


	  2. Maksusuobjekt

	2.1. Reklaami(de) sisu / valdkond
	 

	2.2. Eksponeerimise algus ja lõpp
	 

	2.3. Reklaamide loend

	reklaami asukoha aadress (küla, tänav)
	reklaampind (m2)
	laius (m)
	kõrgus (m)

	2.3.1. 
	0
	 
	 

	2.3.2. 
	0
	 
	 

	2.3.3. 
	0
	 
	 

	2.3.4. 
	0
	 
	 

	2.3.5. 
	0
	 
	 

	2.4. Reklaampind kokku
	0
	
	


	3.
	Maksustamisperiood
	periood (valida 3.1.-3.4.)
	päevade arv perioodis

	3.1.
	Kalendrinädal (täita: 1-52)
	 
	 

	3.2.
	Kalendrikuu (täita: 1-12)
	 
	 

	3.3.
	Kalendrikvartal (täita: 1-4)
	 
	 

	3.4.
	Kalendriaasta (täita: aasta)
	 
	 

	3.5. Lisainfo perioodi kohta
	 


	  4. Maks

	4.1. Reklaamimaks (senti / m2)
	0,34
	 

	4.2. Maksustatav pind (m2)
	0
	

	4.2. Maksustatav periood (päevad)
	0
	Maksusoodustuse alus

	4.3. Maksusoodustuskoefitsient
	1,00
	 

	4.4. Maksmisele kuuluv maks
	0
	
	


	  5. Maksekohustuslase kinnitus deklaratsiooni esitamise kohta

	5.1. Deklaratsooni koostamise kuupäev
	 

	5.2. Maksukohustuslase või esindaja nimi
	 

	5.3. Maksukohustuslase või esindaja allkiri
	 


	Reklaamimaks tasutakse käesoleva deklaratsiooni alusel Viimsi Vallavalitsuse pangakontole nr 221010936477, Swedbank.

	Deklaratsiooni esitamisega seotud küsimustes helistada kommunaalametisse tel 6066818.

	
	
	
	
	

	  6. Täidab maksuhalduri volitatud esindaja - Viimsi Vallavalitsuse kommunaalamet

	6.1. Maksu laekumise kuupäev
	 

	6.2. Maksuhalduri esindaja kinnitus deklaratsiooni täitmise kohta
	 


Lisa 4

Viimsi Vallavolikogu 

24.01.2012 määrusele nr 

REKLAAMIMAKSU TAGASTUSNÕUDE TAOTLUS
Andmed maksukohustuslase kohta

	Ärinimi / ees- ja perekonnanimi
	

	Registrikood / isikukood
	

	Aadress
	

	Telefon
	

	E-post
	

	Arvelduskonto number
	


Andmed reklaamimaksu deklaratsiooni kohta

	Deklaratsiooni esitamise kuupäev
	

	Deklaratsiooni number
	

	Deklareeritud eksponeerimisaeg
	

	Uus eksponeerimisaeg
	

	Deklareeritud päevade arv
	

	Uus päevade arv
	

	Deklareeritud reklaamimaks
	

	Tänase seisuga arvestatud maks
	

	Tagastamisele kuuluv maks (deklareeritud-tänane seis)
	


Tagastusnõude alusel tagastamisele kuuluv summa tagastatakse 30 päeva jooksul arvates taotluse saamise päevast.

Reklaamimaksu tähtpäevaks tasumata jätmise korral (määruse § 10 lõige 5) arvutab maksuhaldur enne tagastusnõude täitmise tähtaega välja intressi suuruse ja tasaarvestab enne tagastusnõude taotluse rahuldamist intressinõude ilma intressinõude tasumiseks maksetähtaega andmata. 
Maksukohustuslase kinnistus tagastusnõude esitamise kohta
	Kuupäev (p/k/a)
	

	Nimi ja amet
	

	Allkiri
	


Täidab maksuhalduri volitatud esindaja – Viimsi Vallavalitsuse kommunaalamet

	Maksu tagastamise kuupäev
	

	Märkused
	

	Maksuhalduri esindaja kinnitus reklaamimaksu tagastamise taotluse täitmise kohta
	


Seletuskiri

Viimsi Vallavolikogu 24.01.2012 määruse eelnõule „Viimsi valla reklaamimäärus“ 
1. Sissejuhatus

Käesoleva määruse eelnõu koostajaks on Viimsi Vallavalitsuse kommunaalamet. Eelnõu õigusliku analüüsi tegi vallasekretär. Eelnõu reguleerib reklaamimaksu ning reklaami eksponeerimise korda Viimsi valla haldusterritooriumil. 

Uue ja senisest laiapõhjalisema eelnõu väljatöötamise tingis vajadus kaasajastada kehtivat reklaami- ja reklaamimaksualast regulatsiooni Viimsi vallas. Varasemalt kehtis Viimsi vallas kaks reklaamivaldkonda reguleerivat määrust: Viimsi Vallavolikogu 13.04.2004 määrus „Reklaamimaksumäärus“ ja Viimsi Vallavalitsuse 28.05.2004 määrus „Reklaami paigaldamise kord“. 

Kohaliku omavalitsuse korralduse seaduse (edaspidi KOKS) § 5 lg 2 kohaselt on volikogul seaduse alusel õigus kehtestada makse ja panna peale koormisi. KOKS § 22 lg 1 p 2 kohaselt kuulub volikogu ainupädevusse kohalike maksude kehtestamine, muutmine ja kehtetuks tunnistamine. KOKS § 36 lg 1 kohaselt kehtestatakse kohalikud maksud ja maksumäärade muudatused enne valla- või linnaeelarve või lisaeelarve vastuvõtmist või eelarve muutmist ja neid rakendatakse eelarveaasta algusest või koos lisaeelarve või eelarve muutmisega.
Määruse vastuvõtmiseks on KOKS § 45 lg 5 alusel vajalik volikogu koosseisu häälteenamus ehk vähemalt 11 volikogu liikme poolthääl.
Maksukorralduse seaduse (edaspidi MKS) § 3 lg 3 kohaselt kehtestatakse kohalikud maksud valla- või linnavolikogu määrusega vastavalt kohalike maksude seaduses sätestatud tingimustele. 

Kohalike maksude seaduse (edaspidi KoMS) § 2 lg 1 kohaselt on valla- või linnavolikogul õigus anda määrusi kohalike maksude kehtestamiseks. KoMS § 5 p 5 kohaselt on reklaamimaks kohalik maks.

Reklaamiseaduse § 13 lg 1 kohaselt on valla- või linnavolikogul õigus kehtestada määrusega välireklaami paigaldamise eeskiri, millega kehtestatakse nõuded välireklaami avalikustamise viisile ja kohale.

2. Eesmärk

Uue määruse eelnõu eesmärgiks on kaasajastada 2004. aastal vastuvõetud määrustes sätestatud regulatsiooni lähtudes reklaamiturul valitsevast olukorrast ning kajastada selgemalt ja kompaktselt ühes määruses Viimsi valla reklaamindusega seotud regulatsiooni.

Määruse eelnõu täpsustab reklaamivaldkonna reguleerimisala ja kasutatavaid mõisteid, koondab võimalikult suure osa reklaami- ja reklaamimaksualasest regulatsioonist määrusesse, sätestab reklaamimaksu, reklaamiloa menetluse, nõuded reklaamile, piirangud, järelevalve ning vastutuse seadusega sätestatud nõuete rikkumise eest.

Reklaamialase regulatsiooni koondamine ühte õigusakti võimaldab lihtsustada nii reklaami tellijate, teostajate, avalikustajate kui ka järelevalveorganite tööd. 

3. Eelnõu sisu ja võrdlev analüüs
Eelnõu koosneb 20 paragrahvist:

1. Mõisted

2. Reklaamiloa taotlemine

3. Reklaamiloa väljastamine

4. Reklaamiloa väljastamisest keeldumine

5. Maksuobjekt

6. Reklaamimaksu mittekohaldamine

7. Maksusoodustused ja taotluse esitamine

8. Maksumäärad

9. Maksu arvutamine

10. Maksukohustuse tekkimise periood

11. Reklaamimaksu deklaratsioon

12. Reklaamimaksu deklaratsiooni parandamine

13. Reklaamimaksu tagastamine

14. Maksuhaldur

15. Vaidemenetlus

16. Reklaami paigaldamise üldnõuded
17. Reklaami paigaldamise loa kehtetuks tunnistamine ja järelevalve

18. Reklaami paigaldamise nõuete rikkumise eest kohaldatavad karistused

19. Maksuõigusrikkumiste eest kohaldatavad karistused

20. Rakendussätted

Esimeses paragrahvis selgitatakse lahti määruses kasutatavad mõisted ning teave, mida reklaamina ei käsitleta. Võrreldes varem kehtinud määrusega, kus oli 3 mõistet, on käesolevas määruse eelnõus mõistete hulk suurenenud 16ni. Mõistetest on täiesti uus mõiste „mobiilne konstruktsioon“, mille all mõeldakse sõidukit, haagist või pukseeritavat seadet, millega eksponeeritakse välireklaami. Ka on muutunud mõiste „välireklaam“ sisu, mis on täpsemaks muudetud ja seadusega ühtlustatud.

Seni kehtinud määruses ei toodud eraldi välja teavet, mida reklaamina ei käsitleta. Reaalne olukord ja järelevalve on tinginud asjaolu, et määrus reguleeriks ära juhud, mil teavet ei käsitleta reklaamina – antud määruse eelnõus on selleks seitse erinevat juhtu.

Paragrahv 2 määrab reklaamiloa taotlemise reeglid. Reklaamiloa taotlemiseks on loodud uus vorm, mida loa taotlejal on senisest lihtsam täita. Vorm on esitatud määruse lisas 1.
Paragrahv 3 määrab reklaamiloa väljastamise reeglid ja paragrahv 4 sätestab tingimused, mille korral on vallavalitsusel õigus keelduda reklaamiluba väljastamast. Täpsustatud on sobilikkuse punkti – kui tegu on miljööväärtusliku alaga, muinsuskaitseobjektiga, avaliku sündmusega seotud kohaga või antud kohas on algamas kas ehitustegevus või hooldustööd, siis on vallavalitsuse õigus keelduda antud kohta reklaamiluba väljastamast. Samuti keeldutakse reklaamiloa väljastamisest, kui puudub kinnistuomaniku nõusolek, kuhu reklaami soovitakse paigaldada.
Paragrahv 5 selgitab lahti, mis on maksuobjekt ehk milline reklaam kuulub maksustamisele. Tegemist on täiesti uue sisuga paragrahviga, mida seni kehtiv määrus ei sisalda. Võrreldes seni kehtinud määrusega on edaspidi maksustatav ka hoone vaateaknal olev reklaam, avalikus hoones olev avalikkusele suunatud reklaam, ühissõiduki või takso välisküljel või sees olev reklaam ning mobiilse konstruktsiooni abil eksponeeritav reklaam.
Paragrahvis 6 nimetatakse reklaamid ja teave, mida reklaamimaksuga ei maksustata. Seni kehtinud määruses oli 11 juhtu, mille korral ei kohaldatud reklaamimaksu, uues eelnõus on nimistut täpsustatud ning välja on toodud 18 eri juhtu. Kajastatud on seni katmata juhud – maksust on vabastatud valla poolt asutatud sihtasutuste (kus vald on ainuasutaja) reklaamid (nt SA Rannarahva Muuseum, SA Viimsi Kodanikukaitse Fond), jäätmete kogumise punktis avaldatud jäätmekäitleja kohta käivat teavet, erinevate siltide ja lippude ja muude tähiste kasutamist.
Paragrahv 7 käsitleb maksusoodustust. Paragrahvis tuuakse välja, millistel juhtudel antakse reklaamimaksu soodustust – soodustus võib olla 50% või 100%. Soodustuse saamiseks tuleb vallavalitsusele esitada määruse lisa 2 kohane avaldus. Varasemalt esitati soodustuse taotlemiseks e-kiri või muu vabas vormis avaldus. 
Paragrahvis 8 käsitletakse maksumäära ja paragrahvis 9 maksu arvutamist. Seni kehtivas määruses oli kolm erinevat maksumäära – 19, 26 ja 32 senti ruutmeetri kohta päevas, lisaks kehtis ka erimäär mittestatsionaarse reklaami eest 12 kuu puhul 12,78 eurot. Uues määruse eelnõus hakkab Viimsi valla haldusterritooriumil kehtima üks reklaamimaksumäär – 34 senti ruutmeetri eest päevas. Lisaks kehtestatakse ka diferentseeritud maksumäärad – seda alkohoolsete jookide reklaami ja kiirlaenureklaamide puhul. 
Maksu arvutamise osas on täpsustatud maksustamisele kuuluva pinna mõistet ja arvutuskäiku. Maksu arvutatakse reklaamipinna pindala järgi, kõik reklaamipinna pindalad ümardatakse täisruutmeetriteni. Kui reklaamipinna pindala on väiksem, kui 0,5 ruutmeetrit, siis loetakse reklaamipinna pindala suuruseks 0,5 ruutmeetrit.

Paragrahv 10 käsitleb maksukohustuse tekkimise perioodi. Erinevalt varem kehtinud määrusele, tekib uue määruse eelnõu kohaselt maksukohustus reklaami eksponeerimisest alates ja maksu tasumise tähtpäev on maksudeklaratsiooni esitamise tähtpäev. Määruse eelnõu § 11 lg 1 sätestab maksudeklaratsiooni esitamise deklareeritud perioodi esimesel tööpäeval. Seega uue määruse kohaselt makstakse reklaamimaks ära kohe, kui reklaami eksponeerima hakatakse. Tähtpäevaks mitte tasutud maksude pealt arvutab maksuhaldur vastavalt MKS-ile intressi.
Paragrahv 11 käsitleb maksudeklaratsiooni ja paragrahv 12 deklaratsiooni parandamist. Uue määruse eelnõu kohaselt tuleb maksudeklaratsioon esitada deklareeritava perioodi esimesel päeval maksuhaldurile ning tasuda reklaamimaks. Paragrahv toob välja andmed, mida deklaratsioonile kantakse ning deklaratsiooni esitamisega seonduva. Uue määruse eelnõuga kehtestatakse uus reklaamimaksu deklaratsiooni vorm. Seni täideti vormi MS Word failina, uue määruse eelnõuga kehtestatakse vorm, mis elektroonselt on MS Excel fail, kuhu deklaratsiooni esitaja täidab teatud lüngad ning vorm arvutab ise maksustatava pinna ja maksu suuruse. Uus vorm on seni kehtinud vormist lihtsamini täidetav ning võimaldab erinevaid maksustamisperioode deklareerida. Kui soovitakse reklaami eksponeerida kahe kuu jooksul ainult tööpäeviti, siis uus deklaratsioon võimaldab sellisel kujul reklaamimaks deklareerida. Nt salongi vaateaken, kus tööpäeviti on rulood eest ära ja reklaam eksponeeritav iga nädal 5 tööpäeval. Sel puhul märgitakse eksponeeritavateks perioodiks 01.03.2012 – 30.04.2012. Deklareeritavas perioodis tuuakse välja kuude osas 3–4 ja täpsustatakse päevade osas päevade arv, antud juhul 43. Lisainfo lahtris saab kirjeldada: reklaam eksponeeritud tööpäeviti. Vormile on võimalik kanda ka eraldi maksusoodustuskoefitsient – 50% soodustuse puhul 0,5 ja 100% soodustuse puhul 0,0. Soodustuse puudumisel on koefitsiendiks 1,0. Maksusoodustuskoefitsiendi muutmise puhul tuleb deklaratsioonile kanda ka alus (vallavalitsuse korraldus soodustuse/vabastuse kohta). 
Kui deklaratsioonis on esitatud vigast infot või esineb puudusi, siis vastavalt MKS-ile on võimalik deklaratsiooni parandada – maksuhalduri otsuse kohaselt muudetakse või tunnistatakse esitatud deklaratsioon kehtetuks või esitatakse uus deklaratsioon.
Paragrahv 13 käsitleb reklaamimaksu tagastamist. Kui reklaami eksponeerija teisaldab enne deklareeritud perioodi lõppu reklaami (Nt kinnisvara müüdi maha planeeritud kuu aja asemel kahe nädalaga ja puudub vajadus reklaami eksponeerida), siis täidab maksukohustuslane tagastusnõude taotluse ning enammakstud maks tagastatakse maksukohustuslasele. Seni kehtinud määrusega ei olnud kehtestatud maksu tagastusnõudele eraldi vormi, käesoleva määruse eelnõuga kehtestatakse selleks eraldi vorm. Uus vorm võimaldab senisest lihtsamalt enammakstud maksu tagasi taotleda, samuti on maksuhalduril lihtsam Kui maksukohustuslasel on reklaamimaksuvõlg või esitamata maksudeklaratsioon, ei tagastata enammakstud reklaamimaksu vastavas ulatuses.

Paragrahv 14 käsitleb maksuhaldurit ja paragrahv 15 vaidemenetlust. Mõlemad paragrahvid tulenevad MKS ja KoMS sätetest. Seni kehtinud määruses need punktid puudusid. 

Paragrahvis 16 tuuakse välja reklaami paigaldamise üldnõuded. Tuuakse teekaitsevööndisse paigaldatavale reklaamile kehtivad nõuded ning reklaami omaniku kohustused reklaami eksponeerimise ajal. Reklaami omanik peab tagama reklaami eksponeerimise vastavalt dokumentidele ning tagama selle korrasoleku kogu perioodi vältel. Purustatud, määrdunud, lõhutud, ümberkukkunud või muul moel kahjustatud reklaam tuleb asendada uuega, eemaldada või teha korda. Kui reklaami ei korrastata, on vallavalitsusel õigus lasta reklaam ja reklaamikandja teisaldada reklaami omaniku kulul. Lisaks sätestatakse kohustus teavitada kommunaalametit reklaami ennetähtaegsest eemaldamisest või reklaamikandja võõrandamisest.

Paragrahv 17 määrab juhud, mil reklaami paigaldamise luba tunnistatakse kehtetuks ning toob välja järelevalve. Neljal juhul on vallavalitsusel õigus tunnistada reklaami paigaldamise luba kehtetuks: kui ei täideta ettekirjutust reklaami paigaldamisel, kui reklaami ei paigaldata kahe kuu jooksul arvates loa väljaandmise kuupäevast, kui ei täideta § 16 sätteid või muudel seaduses toodud juhtudel. Kui tehakse teatavaks eelpool toodud juhtudel välja antud haldusakt, kohustub reklaami omanik reklaami eemaldama. Eemaldamata jätmisel laseb kommunaalamet selle eemaldada reklaami omaniku kulul. Järelevalvet reklaamide paigaldamise, eksponeerimise, korrasoleku ja eemaldamise üle teeb kommunaalamet.
Paragrahvidega 18 ja 19 sätestatakse reklaami paigaldamisega seotud rikkumiste eest ning maksuõigusrikkumiste eest kohaldatavad karistused.

Paragrahv 20 on rakendussätted. Käesoleva määruse eelnõu vastuvõtmisel tunnistatakse kehtetuks seni kehtivad määrused: Viimsi Vallavolikogu 13. aprilli 2004. a määrus nr 5 “Reklaamimaksumäärus” ja Viimsi Vallavalitsuse 28. mai 2004. a määrus nr 29 „Reklaami paigaldamise kord“.

4. Määruse mõjud

Määruse eelnõu vastuvõtmine lihtsustab oluliselt kommunaalameti tööd reklaamimaksu kogumisel ning reklaamide paigaldamise järelevalve teostamisel. Uue määruse eelnõu struktuur on seni kehtinud määrustest selgem ja laiapõhjalisem ning kehtestatavad vormid muudavad ka reklaamiomanikele töö lihtsamaks. 
5. Määruse rakendamiseks vajalikud kulutused ja määruse rakendamise eeldatavad tulud

Määruse rakendamine ei eelda rahalisi kulutusi. Uue määruse vastuvõtmisel on vajalik tutvustada seda kohaliku ajalehe kaudu, milleks koostab kommunaalamet vastava artikli. 

2011. aastal laekus valla eelarvesse 13 253 eurot reklaamimaksuna. 2011 eelarve plaan oli 3835 eurot. 2012 eelarves on reklaamimaksutulu ette nähtud 10 000 eurot.
6. Määruse jõustumine

Määrus jõustub 1. veebruaril 2012.
7. Eelnõu kooskõlastamine

Määruse eelnõu on kooskõlastatud kommunaalametiga, abivallavanem Endel Lepikuga, vallsekretär Kristo Kallasega ja rahandusameti juhataja Tähve Miltiga. Vallasekretär Kristo Kallas koostas määruse eelnõule õigusliku analüüsi ning esitas eelnõusse mitmeid ettepanekuid. Määruse eelnõu on kooskõlastatud vallavalitsuse 13.01.2012 istungil ning volikogu eelarve- ja arengukomisjoni 16.01.2012 koosolekul.

